নিজামীর মৃত্যুদন্ডাদেশ বহালে না’গঞ্জের মুক্তিযোদ্ধা-ঘাদানি’র সন্তোষTIMES NARAYANGANJ 24
০৬ জানুয়ারী ২০১৬ বুধবার , ৫ : ২৪ অপরাহ্ন নিজামীর মৃত্যুদন্ডাদেশ বহালে না’গঞ্জের মুক্তিযোদ্ধা-ঘাদানি’র সন্তোষ x
টাইমস নারায়ণগঞ্জ: বুদ্ধিজীবী হত্যাসহ একাত্তরে গণহত্যা ও ধর্ষণের দায়ে আলবদর বাহিনীর সুপ্রিম কমান্ডার মতিউর রহমান নিজামীর ফাঁসিতে ঝুলিয়ে মৃত্যুদন্ডাদেশ বহাল রেখেছেন সুপ্রিম কোর্টের আপিল বিভাগ। একইসঙ্গে আন্তর্জাতিক অপরাধ ট্রাইব্যুনালের মৃত্যুদন্ডের রায়ের বিরুদ্ধে করা জামায়াতের আমির নিজামীর আপিল আবেদন আংশিক খারিজ করে দিয়েছেন সর্বোচ্চ আদালত।
বুধবার (০৬ জানুয়ারী) সকাল নয়টায় দেশের এই শীর্ষ যুদ্ধাপরাধীর মানবতাবিরোধী অপরাধ মামলার সংক্ষিপ্ত আকারে চূড়ান্ত এ রায় দেন প্রধান বিচারপতি সুরেন্দ্র কুমার সিনহার নেতৃত্বে চার সদস্যের আপিল বেঞ্চ। অন্য বিচারপতিরা হচ্ছেন, বিচারপতি নাজমুন আরা সুলতানা, বিচারপতি সৈয়দ মাহমুদ হোসেন ও বিচারপতি হাসান ফয়েজ সিদ্দিকী।
এদিকে রায় ঘোষণার পর সন্তোষ প্রকাশ করে তা দ্রুত বাস্তবায়নের জন্য সরকারের প্রতি আহবান জানিয়েছেন নারায়ণগঞ্জ জেলার মুক্তিযোদ্ধারা ও ঘাতক দালাল নির্র্মূল কমিটি।
টাইমস নারায়ণগঞ্জ’র এ প্রতিবেদকের কাছে দেয়া প্রতিক্রিয়ায় নারায়ণগঞ্জ জেলা মুক্তিযোদ্ধা সংসদের ডেপুটি কমান্ডার এ্যাডভোকেট নুরুল হুদা বলেন, জনগণের প্রত্যাশিত রায় দিয়েছেন আদালত। নিজামীর মত অপরাধীর এটা হওয়া উচিত ছিলো। এটাই হয়েছে। আমি খুবই খুশি। এখন এই রায় দ্রুত কার্যকর করে সরকার এই জাতিকে কলঙ্কমুক্ত করবেন।
চাষাঢ়া ইউনিয়ন মুক্তিযোদ্ধা সংসদের কমান্ডার নূর আলম মিয়া বলেন, যুদ্ধাপরাধী রাজাকারদের অনেক আগেই মেরে ফেলা উচিত ছিলো। তাদের বেঁচে থাকা আমাদের মুক্তিযোদ্ধাদের জন্য লজ্জাজনক। নিজামীর মতো একজন স্বীকৃত রাজাকারের ফাঁসি কার্যকর করা হলে জাতি দায়মুক্ত হবে। আমি এই রায়ে অত্যন্ত আনন্দিত।
নারায়ণগঞ্জ জেলা ঘাতক দালাল নিমূর্ল কমিটির সভাপতি চন্দন শীল বলেন, আমি খুবই খুশি। এর জন্য বর্তমান সরকারের প্রতি কৃতজ্ঞতা জ্ঞাপন করছি। পাকিস্তানের প্রেতাত্মাদের বাংলার মাটিতে ঠাই হবে না। যুদ্ধাপরাধীদের বিচারের দাবীতে যারা আন্দোলন সংগ্রাম করেছেন তাদের সবাইকে অভিনন্দন জানাচ্ছি।
একাত্তরের মুক্তিযুদ্ধের শেষ পর্যায়ে জামায়াতের ছাত্র সংগঠন ইসলামী ছাত্রসংঘের নিখিল পাকিস্তানের সভাপতি হিসেবে পাকিস্তানি বাহিনীর সহযোগী কিলিং স্কোয়ার্ড আলবদর বাহিনীর সুপ্রিম কমান্ডার ছিলেন নিজামী। প্রত্যক্ষ ও পরোক্ষভাবে বুদ্ধিজীবীদের হত্যা ছাড়াও সুপিরিয়র রেসপন্সিবিলিটি (ঊর্ধ্বতন নেতৃত্বের দায়) হিসেবে আলবদর বাহিনী ও ছাত্রসংঘের অপরাধের দায়ও নিজামীর বিরুদ্ধে ্রপ্রমাণিত হয়েছে রায়ে।
নিজামীকে বুদ্ধিজীবী হত্যাকান্ড এবং হত্যা-গণহত্যা ও ধর্ষণসহ সুপিরিয়র রেসপন্সিবিলিটির (ঊর্ধ্বতন নেতৃত্বের দায়) প্রমাণিত ৮টি মানবতাবিরোধী অপরাধের মধ্যে ৪টিতে ফাঁসি ও ৪টিতে যাবজ্জীবন কারাদন্ডাদেশ দিয়েছিলেন আন্তর্জাতিক অপরাধ ট্রাইব্যুনাল। এর মধ্যে ৩টিতে ফাঁসি ও ২টিতে যাবজ্জীবন কারাদন্ডাদেশ বহাল রেখেছেন আপিল বিভাগ। অন্য তিনটিতে চূড়ান্ত রায়ে দন্ড থেকে খালাস পেয়েছেন নিজামী, যার মধ্যে একটিতে ফাঁসি ও দু’টিতে যাবজ্জীবন কারাদন্ডাদেশ ছিল ট্রাইব্যুনালের রায়ে।
প্রমাণিত চারটি অর্থাৎ সাঁথিয়া উপজেলার বাউশগাড়িসহ দু’টি গ্রামে প্রায় সাড়ে ৪০০ মানুষকে গণহত্যা ও প্রায় ৩০-৪০ জন নারীকে ধর্ষণ (২ নম্বর অভিযোগ), করমজা গ্রামে ১০ জনকে গণহত্যা, একজনকে ধর্ষণসহ বাড়ি-ঘরে লুটপাট ও অগ্নিসংযোগ (৪ নম্বর অভিযোগ), ধুলাউড়ি গ্রামে ৫২ জনকে গণহত্যা (৬ নম্বর অভিযোগ) এবং বুদ্ধিজীবী হত্যাকান্ড ও সুপিরিয়র রেসপন্সিবিলিটির (১৬ নম্বর অভিযোগ) দায়ে নিজামীকে ফাঁসির আদেশ দেওয়া হয়েছিল।
এর মধ্যে ৪ নম্বর অভিযোগের দায় থেকে নিজামীকে খালাস দিয়ে বাকি তিনটিতে ফাঁসি বহাল রেখেছেন আপিল বিভাগ।
অন্য চারটি অর্থাৎ পাবনা জিলা স্কুলের প্রধান শিক্ষক মাওলানা কছিমুদ্দিন হত্যা (১ নম্বর অভিযোগ), মোহাম্মদপুরের ফিজিক্যাল ট্রেনিং ইনস্টিটিউটে পাকিস্তানি সেনা, রাজাকার ও আলবদর বাহিনীর ক্যাম্পে নিয়মিত যাতায়াত ও মানবতাবিরোধী অপরাধের ষড়যন্ত্র (৩ নম্বর অভিযোগ), বৃশালিখা গ্রামের সোহরাব আলী হত্যা (৭ নম্বর অভিযোগ) এবং রুমী, বদি, জালালসহ সাত গেরিলা যোদ্ধা হত্যার প্ররোচনার (৮ নম্বর অভিযোগ) দায়ে তাকে যাবজ্জীবন কারাদন্ড দিয়েছিলেন ট্রাইব্যুনাল।
এর মধ্যে ১ ও ৩ নম্বর অভিযোগের দায় থেকে চূড়ান্ত রায়ে খালাস পেয়েছেন নিজামী।
মানবতাবিরোধী অপরাধের দায়ে ২০১৪ সালের ২৯ অক্টোবর চেয়ারম্যান বিচারপতি এম ইনায়েতুর রহিম, বিচারপতি আনোয়ারুল হক ও বিচারপতি জাহাঙ্গীর হোসেনের সমন্বয়ে গঠিত তিন সদস্যের ট্রাইব্যুনাল-১ ফাঁসিতে ঝুলিয়ে মৃত্যুদন্ডাদেশ দেন নিজামীকে।
এ রায়ের বিদ্ধে ২৩ নভেম্বর আপিল করেন নিজামী। ছয় হাজার ২শ’ ৫২ পৃষ্ঠার আপিলে মোট ১শ’ ৬৮টি কারণ দেখিয়ে ফাঁসির আদেশ বাতিল করে খালাস চেয়েছিলেন তিনি।
তবে সর্বোচ্চ সাজা হওয়ায় আপিল করেননি রাষ্ট্রপক্ষ।